КIеззигача дешашца, дIаьха доацача къамаьлаца доккха маIан дола уйлаш хьахьокхаш наха хьехам луш да кицаш. Царца ший вахар дувзаш, кицаш доагIача тайпара кхетадеш хилча нийсача новкъа воал саг, эшар-цаэшар, хьаэцадезар-дитадезар фуд хов. МоллагIа цхьа хIама деш хилча уйла ю саго из ше хьаделехь, тIехьагIа ше гIалат варгвоацаш. Нагахьа санна уйла ца ераш бале цар а уйла йича бакъахьа я. ХIана аьлча, «Уйла йоацаш лайза ког, лар ейна бисаб», – яхад вай даьша. Хьаькъал долча саго цкъа хьалхагIа уйла а йий, масса йола оагIо тахке, ду моллагIа ше хьадеш дола хIама. Из шийна пайда бахьаш дале хьаду, деце шорттига дут.